**KÖVESKÁL KÖZSÉG ÖNKORMÁNYZATA**

**KÉPVISELŐ-TESTÜLETE**

Ikt.szám: Krs/998-13/2019.

**JEGYZŐKÖNYV**

**Készült:** Köveskál Község Önkormányzata Képviselő-testületének 2019. augusztus 29-én 08:30 órakor megtartott rendkívüli nyilvános üléséről.

**Az ülés helye:** Köveskál Önkormányzat hivatali helyisége.

**Jelen vannak:**

Györffy Szabolcs alpolgármester

Csonka Alexandra képviselő

Marton Norbert képviselő

Tanácskozási joggal megjelent:

Tóthné dr. Titz Éva jegyzőt helyettesítő aljegyző

Pálffyné Cséri Mónika műszaki ügyintéző

A jegyzőkönyvet készítette: Csik Tímea jegyzőkönyv-vezető

**Györffy Szabolcs alpolgármester:** köszönti a megjelenteket, megállapítja, hogy a testület 3 fővel határozatképes, Szücs Zoltán képviselő igazoltan van távol. Ismerteti a meghívóban szereplő napirendet, melyet javasol kiegészíteni vegyes ügyekkel.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**81/2019. (VIII. 29.) HATÁROZATA**

***napirend elfogadásáról***

Köveskál Község Önkormányzata Képviselő-testülete a 2019. augusztus 29-i ülés napirendjét az alábbiak szerint elfogadja:

1.) Köveskál és Térsége Óvoda Társulás Társulási Tanácsába tag delegálása

Előterjesztő: Györffy Szabolcs alpolgármester

2.) Köveskál és Térsége Szennyvíz Társulás Társulási Tanácsába tag delegálása

Előterjesztő: Györffy Szabolcs alpolgármester

3.) Viziközmű szolgáltatás 2020-2034. évekre vonatkozó Gördülő Fejlesztési

Tervének elfogadása   
 Előterjesztő: Györffy Szabolcs alpolgármester

4.) 70/2019. (VI. 13.) számú határozat visszavonása (birtokvédelmi eljárás

kezdeményezése)

Előterjesztő: Györffy Szabolcs alpolgármester

5.) 71/2019. (VI. 13.) számú határozat visszavonása (jogi képviselő megbízása)

Előterjesztő: Györffy Szabolcs alpolgármester

6.) Helyi adókról szóló 8/2014. (X. 13.) önkormányzati rendelet módosítása

Előterjesztő: Györffy Szabolcs alpolgármester

7.) Helyi Választási Bizottságba tagok megválasztása

Előterjesztő: Györffy Szabolcs alpolgármester

8.) A „Magyar Faluprogram” keretében pályázatok benyújtása

Előterjesztő: Györffy Szabolcs alpolgármester

9.) Busz öböl és várakozóhely fennmaradási engedély ügye

Előterjesztő: Györffy Szabolcs alpolgármester

10.) Közművelődési érdekeltségnövelő támogatásra pályázat benyújtása

Előterjesztő: Györffy Szabolcs alpolgármester

11.) Vegyes ügyek

**1.) Köveskál és Térsége Óvoda Társulás Társulási Tanácsába tag delegálása**

**Györffy Szabolcs alpolgármester:** a polgármester úr halála miatt be kell tölteni a megüresedett tisztséget a társulási tanácsban. Az alpolgármesternek kell helyettesíteni a polgármestert a következő választásig. Ezért javasolja, hogy személyét fogadják el, hogy az Óvodai Társulás Társulási Tanácsába az önkormányzatot képviselje.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**82/2019. (VIII. 29.) HATÁROZATA**

***Köveskál és Térsége Óvoda Társulás Társulási   
Tanácsába képviselet biztosításáról***

Köveskál Község Önkormányzat Képviselő-testülete a Köveskál És Térsége Óvoda Társulás Társulási Tanácsába tagként, az Önkormányzat Képviseletére megbízza Györffy Szabolcs alpolgármestert, a polgármesteri tisztség betöltéséig.

A Képviselő-testület megbízza az alpolgármestert, hogy a döntésről a Társulási Tanácsot értesítse.

Felelős: Györffy Szabolcs alpolgármester  
Határidő: azonnal.

**2.) Köveskál és Térsége Szennyvíz Társulás Társulási Tanácsába tag delegálása**

**Györffy Szabolcs alpolgármester:** a szennyvíz társulás 3 település részvételével működik.   
A működési szabályzat úgy szól, hogy a társulás képviseletét a társulás elnöke, akadályoztatása esetén az alelnök látja el. A társulás alelnöke Kovács Csaba, így ezen túl ő látja el a társulás elnöki tisztségét. Köveskál részéről is szükséges képviseletet biztosítani, így ebben az esetben is személyét javasolja delegálni a társulási tanácsba.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**83/2019. (VIII. 29.) HATÁROZATA**

***Köveskál és Térsége Szennyvíz Társulás Társulási   
Tanácsába képviselet biztosításáról***

Köveskál Község Önkormányzat Képviselő-testülete a Köveskál és Térsége Szennyvíz Társulás Társulási Tanácsába tagként, az Önkormányzat Képviseletére megbízza Györffy Szabolcs alpolgármestert, a polgármesteri tisztség betöltéséig.

A Képviselő-testület megbízza az alpolgármestert, hogy a döntésről a Társuli Tanácsot értesítse.

Felelős: Györffy Szabolcs alpolgármester

Határidő: azonnal.

**3.) Viziközmű szolgáltatás 2020-2034. évekre vonatkozó Gördülő Fejlesztési**

**Tervének elfogadása**

**Györffy Szabolcs alpolgármester:** a Bakonykarszt elkészítette a Gördülő Fejlesztési Tervet a 2020-2034. évekre, melyben membránok cseréjét irányozta elő 4.000.000 Ft értékben.

**Marton Norbert képviselő:** kérdezi, hogy bővítést nem irányoztak elő, tekintettel, hogy ez egy 15 éves terv.

**Csonka Alexandra képviselő:**  ezt a tervet minden évben megcsinálják.

**Györffy Szabolcs alpolgármester:** igen, ezt minden évben elkészítik, de próbálják ezt kezdeményezni, hogy tudnak-e rá valamilyen megoldást, vagy mit javasolnak, mert ha szerencséjük van, akkor a következő tervbe bele tudják tenni. Igazából megkereste a Bakonykarsztot és ők készítenek egy árajánlatot, vagy javaslatot, nem tudja, hogy elkészült-e már.

**Pálffyné Cséri Mónika műszaki ügyintéző:** kérdezi a polgármester úrtól, hogy mikor beszélt a Bakonykarszttal.

**Györffy Szabolcs alpolgármester:** körülbelül két hónapja.

**Pálffyné Cséri Mónika műszaki ügyintéző:** a hivatal kapott egy tájékoztatást arról, hogy milyen állapotban van a szennyvíztisztító telep és reaktort kellene cserélni, ami 150 millió forint.

**Tóthné dr. Titz Éva jegyzőt helyettesítő aljegyző:** ez egy korábbi megbeszélésre készült.

**Pálffyné Cséri Mónika műszaki ügyintéző:** lehet, hogy ez már korábban volt, mint két hónap.

**Györffy Szabolcs alpolgármester:** a reaktor medencét jelent. Jó ezt leírták, de mivel megkereste őket, ezért küldhettek volna valamit, de újból meg fogja őket keresni.

**Pálffyné Cséri Mónika műszaki ügyintéző:** ez a legutolsó tájékoztató, amit megküldtek, de lehet, hogy ez már korábban történt, mint kettő hónap, ha bármi érkezik, akkor azt azonnal küldi.

**Tóthné dr. Titz Éva jegyzőt helyettesítő aljegyző:** az említett tájékoztatót a kővágóörsi megbeszélésre küldte a Bakonykarszt.

**Györffy Szabolcs alpolgármester:** kérdezi, hogy a mostani állapothoz képest valamit cserélni kell.

**Pálffyné Cséri Mónika műszaki ügyintéző:** szakmai részleteket nem tud és nem is nagyon mentek bele.

**Györffy Szabolcs alpolgármester:** nyilván, ha ilyen dolog lenne, akkor az anyagba szerepelne.

**Marton Norbert képviselő:** ez az anyag meglévők karbantartására vonatkozik.

**Györffy Szabolcs alpolgármester:** ebben csak a membrán csere szerepel.

**Marton Norbert képviselő:** úgy tudják, hogy még mindig kicsi a kapacitás.

**Györffy Szabolcs alpolgármester:** kezdeményezni kell egy konzultációt.

**Tóthné dr. Titz Éva jegyzőt helyettesítő aljegyző:** a Bakonykarszt azt mondta, hogy bővítésre nincsen forrásuk, ők működtetnek egy rendszert, ők nem fenntartók, hanem üzembetartók.

**Györffy Szabolcs alpolgármester:** kéri, hogy aki el tudja fogadni a Gördülő Fejlesztési Tervet, kézfeltartással jelezze.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**84/2019. (VIII. 29.) HATÁROZATA**

***Köveskál a 75. sorszámú Köveskál szennyvízelvezető és –tisztító víziközmű rendszerre vonatkozó 2020.-2034. évi gördülő fejlesztési terv elfogadásáról***

Köveskál Község Önkormányzata Képviselő-testülete, mint a 75. sorszámú Köveskál szennyvízelvezető és –tisztító víziközmű rendszer Ellátásért Felelőse a Bakonykarszt Zrt. által 2020. –2034. időszakra elkészített Gördülő Fejlesztési Tervet elfogadja.

A képviselő-testület felkéri az alpolgármestert, hogy jelen döntést a Bakonykarszt Zrt. részére küldje meg.

Felelős: Györffy Szabolcs Zoltán alpolgármester

Határidő: azonnal.

**4.) 70/2019. (VI. 13.) számú határozat visszavonása (birtokvédelmi eljárás**

**kezdeményezése)**

**Györffy Szabolcs alpolgármester:** június 13-i ülésen birtokvédelmi eljárást indítottak a 489/2 helyrajzi számú ingatlan tulajdonosával szemben.

**Tóthné dr. Titz Éva jegyzőt helyettesítő aljegyző:** nem indítottak eljárást, csak arról döntöttek, hogy ügyvédet bíznak meg az eljárás megindításáról.

**Pálffyné Cséri Mónika műszaki ügyintéző:**  arról döntöttek, hogy Dr. Horváth Anna ügyvéd kerül megbízásra a szükséges dokumentáció elkészítésére.

**Györffy Szabolcs alpolgármester:** úgy ítéli meg a testület, hogy az ügyvéd asszony messze van és ez nem egy egyszerű eljárás, ezért visszavonják.

**Tóthné dr. Titz Éva jegyzőt helyettesítő aljegyző:** ebben a döntésben arról volt szó, hogy megbízzák a Horváth Anna ügyvédnőt a jogi képviseletre és az eljárás kezdeményezésre. Majd ebben a döntésben az szerepel, hogy visszavonják a megbízást. Kérdezi, hogy akkor mi lesz a birtokvédelemmel, akkor azt elveti a testület.

**Marton Norbert képviselő:** a Horváth Anna megbízását visszavonja a testület, viszont a birtokvédelmi eljárás kezdeményezését a továbbiakban is fenntartja.

**Györffy Szabolcs alpolgármester:** kérdezi a Jegyző Asszonyt, hogy van-e ennek valamilyen relevanciája, hogy ebben előre tudnak-e lépni, ha fenntartják ezt a birtokvédelmi eljárást és a másik ügyvéd asszonyt megbízzák. A második per pontosan erről szól, hogy az épület rossz helyen van.

**Tóthné dr. Titz Éva jegyzőt helyettesítő aljegyző:** a 489/2 helyrajzi számú ingatlannal kapcsolatos ügyeket amikor annak idején elmondta a polgármester úr, akkor arról volt szó, hogy magát az ingatlant rossz helyre tették. Akkor elmondta, hogy ebben az esetben nem tud mást csinálni, mint birtokvédelmet kezdeményezni, de ha jegyzői eljárásban kezdeményezi azzal nem sokra megy, mert egyrészt személyét ügyből ki kell záratni, másik eljáró jegyzőt jelölnek ki. Közvetlenül érdemesebb bírósághoz fordulni és akkor jött itt az, hogy vegye kézbe egy ügyvéd és vigye végig az ügyet.

**Györffy Szabolcs alpolgármester:** ez lesz a harmadik ügyük, kettő már bíróságon van, az ügyvéd asszony most küldi azokat a védiratokat, amelyeket beadott a bíróságra. Talán délután tudja átküldeni a hivatalnak. Tehát ez lesz a harmadik, a negyedik pedig a gyep helyreállítás, tegnap felhívta a Juhász Gergely, hogy el lesz terítve az a föld és nézze meg, hogy jó-e vagy sem. Valószínűleg a negyedik ügyben bírságot nem tudnak kiosztani. A harmadikkal a második bírósági ügyet megtámogatják. Kérdezi a testületet, hogy egyetértenek-e az eljárás fenntartásával.

**Marton Norbert képviselő:** ebben az esetben az a legnagyobb baj, hogy az első papírok alapján teljesen más a kimérési rajz, mint a másodiknál. Tehát nagyon nem lehet tudni, hogy hogyan voltak a papírok, mert volt egy olyan papír, ami szerint birtokvédelmet kell, hogy kérjen az önkormányzat, mert ráépített, de aztán volt egy másik rajz, ahol el van fordítva az épület. Kérdezi, hogy akkor most melyik.

**Pálffyné Cséri Mónika műszaki ügyintéző:**  nem tudja eldönteni, hogy a földmérő hogyan mérte ki.

**Györffy Szabolcs alpolgármester:** volt egy nem tudni milyen rangú földmérő, aki beadhatott önhatalmúlag egy helyesbítést és azt be is adta a földhivatalhoz és a földhivatal át is vezette az új állapotnak megfelelően. A bírósági szakaszban ez megtámadható, lehet, hogy a földhivatalt a visszaállítására kötelezhetik esetleg, az önkormányzatnak ez az egy esélye van.

**Tóthné dr. Titz Éva jegyzőt helyettesítő aljegyző:** nem egészen érti az ügyet, ha az ingatlant rátették az önkormányzat ingatlanára, akkor rajta van, de akkor mi mozdult el.

**Györffy Szabolcs alpolgármester:**  nem olyan egyszerű, egyszer 90 cm a puffer, tehát annyit el lehet mozdulni és aki először mér, azé a terület, a másik már mivel 90 cm-en belül van az eltérés már nem támadhatja meg, el kell fogadnia, tehát ez földmérő szakmai kérdés lesz. Lehet, hogy a birtokvédelmet később kell elindítani, amikor már a per előrehalad.

**Tóthné dr. Titz Éva jegyzőt helyettesítő aljegyző:** egy ügyvéddel ezt tisztázni kell, hogy   
van-e mit keresni, vagy sem. Egyébként a bírósági szakaszban a jogi viszonyt is nézik, a jegyzői eljárásban nem. A jegyzői eljárásban csak a tényeken alapul a birtokvédelem, a bíróságon pedig a jogi viszonyra is alapul. A jegyzői eljárást eleve felejtsék el, ha végérvényes dolgot szeretnének. A bírósági ügyben pedig egy ügyvédnek kell megnéznie, hogy van-e keresnivalója, akkor meg kell nézni a papírokat a földhivatali nyilvántartást és mindent.

**Györffy Szabolcs alpolgármester:** kérdezi, hogy ennek van valami jelentősége, hogy fenntartják, vagy visszavonják, bármikor tudják kezdeményezni.

**Tóthné dr. Titz Éva jegyzőt helyettesítő aljegyző:** a jegyzői eljárásnál van egy éves határ, a bírósági úton a birtokvédelemben nincsen időintervallum.

**Györffy Szabolcs alpolgármester:** kérdezi, hogy akkor nehogy kifussanak az időből, akkor tartsák fenn a birtokvédelmi eljárást.

**Tóthné dr. Titz Éva jegyzőt helyettesítő aljegyző:** jegyző előtt csak egy éven belülit lehet megindítani, a bíróságon nincsen ez az egy év. Nyilván minél hamarabb észlelt dolgot, minél hamarabb indítanak, annál nagyobb a valószínűsége.

**Györffy Szabolcs alpolgármester:** akkor tartsák fenn, még egy vasat tartsanak a tűzben.

**Tóthné dr. Titz Éva jegyzőt helyettesítő aljegyző:** akkor az új ügyvéd asszonyt kellene megbízni ennek a birtokvédelmi eljárásnak a kezdeményezésére.

**Marton Norbert képviselő:**  először nézzék meg, hogy van-e értelme elindítani.

**Tóthné dr. Titz Éva jegyzőt helyettesítő aljegyző:** tehát ezen napirend keretein belül lehetne hozni még egy határozatot, amelyben megbízza a testület az új ügyvéd asszonyt ennek az ügynek a felülvizsgálatával és akkor majd eldönti.

**Györffy Szabolcs alpolgármester:** megkérdezik az ügyvéd asszonyt, hogy szerinte fenntartsák-e és a következő testületi ülésen megszüntetik a birtokvédelmi eljárást.

**Tóthné dr. Titz Éva jegyzőt helyettesítő aljegyző:** nem kezdődött el a birtokvédelmi eljárás, a Horváth Anna ügyvéd asszony nem kezdte el az eljárást. Horváth Anna ügyvéd felé a megbízást vissza kell vonni azért, hogy ő lezárhassa a dolgokat és visszaadhassa a hozzá eljutatott iratokat. Tehát a testület olyan döntést hoz, hogy az ügyet nem veti el, hanem egy másik ügyvédet bíz meg.

**Györffy Szabolcs alpolgármester:** javasolja, hogy Dr. Horváth Anna jogi képviselő megbízását az ügyben vonják vissza azzal, hogy a birtokvédelmi eljárást fenntartja a testület.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**85/2019. (VIII. 29.) HATÁROZATA**

***birtokvédelmi eljárás kezdeményezéséről szóló,   
70/2019. (VI. 13.) testületi döntés visszavonásáról***

Köveskál Község Önkormányzata Képviselő-testülete a 70/2019. (VI.13.) számú határozatával elfogadott döntését, dr. Horváth Anna (1163 Budapest, Farkashida u. 13.) jogi képviselő megbízását birtokvédelmi eljárás kezdeményezése vonatkozásában visszavonja.

A Képviselő-testület a birtokvédelmi eljárás kezdeményezését továbbra is fenntartja.

A képviselő-testület felkéri az alpolgármestert, hogy jelen döntést az Ügyvéd Asszony részére küldje meg.

Felelős: Györffy Szabolcs Zoltán alpolgármester

Határidő: azonnal

**Györffy Szabolcs alpolgármester:** javasolja, hogy aki egyetért azzal, hogy Dr. Palásthy Julianna ügyvédet megbízzák azzal, hogy vizsgálja felül, hogy érdemes-e megindítani az eljárást.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**86/2019. (VIII. 29.) HATÁROZATA**

***ügyvéd megbízásáról***

Köveskál Község Önkormányzata Képviselő-testülete megbízza Dr. Palásthy Julianna ügyvédet (1055 Budapest, Szalay u. 5/A. I/6.) Köveskál 489/2 helyrajzi számú ingatlan tulajdonosával szemben indítható birtokvédelmi eljárás lehetőségének vizsgálatával és szükséges esetén a birtokvédelmi eljárás megindításával. A képviselő-testület felhatalmazza az alpolgármestert a megbízási szerződés aláírására és szükség esetén, ügyvédi javaslat alapján a birtokvédelmi eljárás megindítására.

Felelős: Györffy Szabolcs alpolgármester.

Határidő: folyamatos.

**5.) 71/2019. (VI. 13.) számú határozat visszavonása (jogi képviselő megbízása)**

**Györffy Szabolcs alpolgármester:**  ezen napirend keretében szükséges visszavonni a 71/2019. (VI. 13.) számú határozatot, ami Dr. Horváth Anna ügyvéd megbízásáról szól. Kérdezi a testületet, hogy van-e hozzászólás. Megállapítja, hogy nincsen, akkor javasolja a határozat visszavonását.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**87/2019. (VIII. 29.) HATÁROZAT**

***jogi képviselő megbízásáról szóló,   
71/2019. (VI.13.) határozat visszavonásáról***

Köveskál Község Önkormányzata Képviselő-testülete a 71/2019. (VI.13.) számú határozatával elfogadott döntését, dr. Horváth Anna (1163 Budapest, Farkashida u. 13.) jogi képviselő megbízásáról visszavonja.

A képviselő-testület felkéri az alpolgármestert, hogy jelen döntést az Ügyvéd Asszony részére küldje meg.

Felelős: Györffy Szabolcs Zoltán alpolgármester

Határidő: azonnal

**6.) Helyi adókról szóló 8/2014. (X. 13.) önkormányzati rendelet módosítása**

**Györffy Szabolcs alpolgármester:**  az idegenforgalmi adót 100 Ft-ról 300 Ft-ra emelnék.   
 A Balaton-parti településeken Révfülöpön 400 Ft, máshol 300 Ft, Szentbékkállán és Mindszentkállán még 100 Ft. A bevételek tekintetében, ha marad ugyanez a szállásfoglalási szint, akkor 1.439.000 Ft-ról, 4.318.000 Ft-ra nőne az éves bevétel, amennyiben az előterjesztésben szereplő vendégéjszaka marad. Igazából a helyi lakosokat, nyaraló tulajdonosokat nem érintené, adminisztratív terheket nem ró a szálláshely kiadókra, remélhetőleg nem lesznek negatív hatásai. Kérdezi, hogy van-e hozzáfűzni való. Javasolja, hogy aki az idegenforgalmi adó emeléssel egyetért, kézfeltartással jelezze.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi rendeletet alkotta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**10/2019. (IX. 09.) ÖNKORMÁNYZATI RENDELETE**

***a helyi adókról szóló 8/2014. (X. 13.)   
önkormányzati rendelete módosításáról***

**7.) Helyi Választási Bizottságba tagok megválasztása**

**Györffy Szabolcs alpolgármester:** javasolja az előterjesztésben szereplő névsor elfogadását.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**88/2019. (VIII. 29.) HATÁROZAT**

***A Helyi Választási Bizottság tagjainak és   
póttagjainak megválasztásáról***

Köveskál Község Önkormányzata Képviselő-testülete a Helyi Választási Bizottságba az alábbi tagokat és póttagokat választja:

Csekő Gézáné- tag

Kunics Vilmos - tag

Bánó Gáborné - tag

Marton Andrásné - tag

Pupos Judit - tag

Dajka Róbert - póttag

Pálffy András - póttag

A Képviselő-testület felkéri a jegyzőt helyettesítő aljegyzőt, hogy az érintetteket a döntésről értesítse.

Felelős: Tóthné dr. Titz Éva, jegyzőt helyettesítő aljegyző

Határidő: azonnal

**8.) A „Magyar Falu Program” keretében pályázatok benyújtása**

**Györffy Szabolcs alpolgármester:** öt pályázatban kíván részt venni a település, amit gyakorlatilag a napokban fognak benyújtani. Az eszközfejlesztésre vonatkozó pályázat nagyjából készen van, az útfelújításra az árajánlat megérkezett, a tervezés folyamatban van, a határidőket tudja a főépítész úr, azt ígérte, hogy az engedélyeztetést ő fogja beadni elektronikusan. A járda építéshez elvileg minden meg van. A falugondnoki szolgálathoz a gépkocsi beszerzése céljából három vagy négy helyről kértek ajánlatot, még senki nem tudott konkrétat adni, egy jönne Budapestről, egy Balatonfüredről, egy Veszprémből, nagyjából 15 millió forint alatti felszereltséggel rendelnék meg a buszt. Az óvoda udvarra a játszóeszközök nagyjából készen vannak, meg van minden ajánlat. Kérdezi, hogy ezzel kapcsolatosan van-e észrevétel, javaslat. Amennyiben nincsen, akkor javasolja elfogadásra a határozati javaslatot, mely szerint ezt az öt pályázatot az önkormányzat be kívánja nyújtani.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**89/2019. (VIII. 29.) HATÁROZAT**

***Magyar Falu Program keretében pályázatok benyújtásáról***

A Miniszterelnökséget vezető miniszter pályázatot hirdet a Magyar Falu Program kihirdetéséről szóló 1669/2018.(XII.10.) Korm. határozat „Eszközfejlesztés belterületi közterület karbantartására” alprogram, „Falu- és tanyagondnoki szolgálat támogatására” alprogram,” Óvoda udvar fejlesztésére” alprogram, „Kistelepülések járda építésének, felújításának anyagtámogatására” alprogram, illetve „Önkormányzati tulajdonú utak felújítására” alprogram alapján, melyekre az önkormányzat pályázatot nyújt be.

A pályázat keretében az alábbi fejlesztést kívánja megvalósítani:

1. Az eszközfejlesztés pályázat keretében Köveskál Község Önkormányzata eszközök beszerzését kívánja megvalósítani, mely a közterületek rendben tartását célozza, árajánlat beszerzése folyamatban van.
2. Az útfelújítás keretében a 21. hrsz-ú murvás út felújításának megvalósítását tervezzük.
3. A kistelepülések járda építésének anyagtámogatása keretében a 8274 Köveskál 465. hrsz-ú Magyar Állam tulajdonában lévő országos közút művelési ágú ingatlanon a településközponttól a 8274, Fő u. 10. számú ingatlanig, az út déli oldalán burkolt padka kialakítása történne meg.
4. Falu- és tanyagondnoki szolgálat támogatása keretében a meglévő falugondnoki gépkocsi lecserélését tervezzük.
5. Az óvoda udvar fejlesztése keretében kültéri óvodai játszóeszközöket szeretnénk gyarapítani, valamint ivókút elhelyezését szeretnénk.

A fejlesztés megvalósításához Köveskál Község Önkormányzata önerőt nem biztosít.

Felhatalmazza az alpolgármestert a pályázat benyújtására.

Felelős: Györffy Szabolcs Zoltán, alpolgármester

Határidő: pályázati felhívásban megadott határidők.

**9.) Busz öböl és várakozóhely fennmaradási engedély ügye**

**Györffy Szabolcs alpolgármester:** a Kormányhivatalnál engedélyeztetni kellett volna és az ő határozatukat augusztus 09-én vette át az önkormányzat és 30 napon belül kell intézkedni ezzel kapcsolatban, ami szeptember 24-én jár le. A Konszenzus Pannónia szakemberei egyeztettek a Kormányhivatallal és az útügyi műszaki előírásoknak való megfelelést és így fennmaradási engedély nem kérhető, mert a buszöböl környezetének kialakult állapota nem teszi lehetővé az útügyi műszaki előírásoknak való megfelelést. Az önkormányzat vállalja az eredeti állapot helyreállítását, ami azt jelenti, hogy az utolsó kettő és első kettő járda padkát le kell vágni.   
Az majd ott maradhat, mint parkolóhely, de busz öbölként nem lesz használható. Kérdezi, hogy van-e észrevétel.

**Pálffyné Cséri Mónika műszaki ügyintéző:** ehhez még annyit tenne hozzá, hogy a szeptember 24-i határidő azt is jelenti, hogy addigra az eredeti állapotot vissza kell állítani és fotódokumentációval kell alátámasztani a Kormányhivatal Útügyi Osztálya felé.

**Györffy Szabolcs alpolgármester:** javasolja a határozati javaslat elfogadását.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**90/2019. (VIII. 29.) HATÁROZAT**

***buszöböl és várakozóhelyek fennmaradási engedélyezési eljárás ügyéről***

Köveskál Község Önkormányzata Képviselő-testülete dönt arról, hogy a Köveskál, 54/1. hrsz.-ú ingatlanon engedély nélkül kiépített várakozóhelyekre és a 7313. j. Zánka-Gyulakeszi összekötő úton a Köveskál, Fő u. 30. szám előtt engedély nélkül létesített buszöbölre nem nyújt be fennmaradási engedély kérelmet, vállalja az eredeti állapot helyreállítását.

A képviselő-testület megbízza az alpolgármestert, hogy a VE-09/UT00801-1/2019. ügyszámú kötelezésben foglaltaknak határidőben tegyen eleget.

Felelős: Györffy Szabolcs Zoltán alpolgármester

Határidő: azonnal.

**10.) Közművelődési érdekeltségnövelő támogatásra pályázat benyújtása**

**Csonka Alexandra képviselő:** a kultúrházba hangtechnikai eszközök beszerzésére nyújtanák be ezt a pályázatot.

**Györffy Szabolcs alpolgármester:**  javasolja a RB Rendezvénytechnika árajánlatát elfogadni 1.395.600 Ft összegben, 150.000 Ft önerő biztosításával.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**91/2019. (VIII. 29.) HATÁROZATA**

***Közművelődési érdekeltségnövelő támogatásra***

***pályázat benyújtásáról***

Köveskál Község Önkormányzata Képviselő-testülete elhatározza, hogy a Magyarország 2019. évi központi költségvetéséről szóló 2018. évi L. törvény (Kvtv.) 3. melléklet II.4. a) pont szerint a Közművelődési érdekeltségnövelő támogatásra pályázatot be.

A pályázat keretében az alábbi fejlesztést kívánja megvalósítani:

Köveskál, Henyei u. 7. szám alatti épületben található Közösségi színtérbe hangtechnikai eszközök beszerzése a cél.

A fejlesztésre beadott árajánlatot, annak 1.395.600 Ft-os összköltségét a Képviselő-testület elfogadja:

* Az RB Rendezvénytechnika 1.395.600 Ft összegben hangtechnikai eszközökre adott árajánlatát.

A fejlesztéshez szükséges, összeget 150.000 Ft-ot, a Képviselő-testület, mint önerőt a 2019. évi költségvetésébe betervezett tartalék terhére biztosítja.

Felhatalmazza az alpolgármestert a pályázat benyújtására.

Felelős: Györffy Szabolcs Zoltán, alpolgármester

Határidő: 2019. szeptember 9.

**11.) Vegyes ügyek**

**a.) Szivattyú áramfogyasztása**

**Györffy Szabolcs alpolgármester:**  egyéb ügyek keretében szeretné elmondani, hogy Pődörné jelezte, hogy a szivattyú az ő áramáról megy.

**Marton Norbert képviselő:** a szivattyú nem az ő áramáról megy, hanem egy almérőről, amit mindig leolvasnak.

**b.) Bócsa Balázs lakás ügye**

**Györffy Szabolcs alpolgármester:** elmondja, hogy kiköltözött Bócsa Balázs a lakásból, viszont van egy havi túlfizetése. Ez a lakás olyan állapotban van, hogy ki kell pakolni, a szemetet az önkormányzatnak kell elszállítani, ki kell takarítani, festeni. Kérdezi, hogy le   
lehet-e jegyzőkönyvezni, hogy az egy havi túlfizetést a festésre visszatartaná az önkormányzat.

**Tóthné dr. Titz Éva jegyzőt helyettesítő aljegyző:** kérdezi, hogy az átvételről készült-e jegyzőkönyv.

**Pálffyné Cséri Mónika műszaki ügyintéző:** abban a jegyzőkönyvben csak a kulcsok szerepelnek, állapotról nincsen szó.

**Tóthné dr. Titz Éva jegyzőt helyettesítő aljegyző:** mindenképpen meg kell nézni a szerződésben, hogy szerepel-e benne kaució, illetve, hogy milyen állapotban kell visszaadni a lakást, nyilván tiszta, rendezett állapotba, ahogyan annak idején megkapta. Mindenképpen szükséges egy jegyzőkönyv elkészítése és Bócsa Balázs is írja alá.

**Györffy Szabolcs alpolgármester:** jónak tartaná, hogy egy felszólító levéllel menjenek oda, mert ha nem írja alá, akkor még is csak nagyobb nyomatéka van. Kérdezi, hogy nem tartják jónak a felszólító levelet.

**Csonka Alexandra képviselő:** szerinte nem kell.

**Györffy Szabolcs alpolgármester:** kérdezi, hogy mindent szóban intézzenek, mindig ez a baj, utána majd probléma lesz, hogy ez miért szóban lett vele közölve.

**Csonka Alexandra képviselő:** kérdezi, hogy arra felszólító levél, hogy ekkor és ekkor jöjjön oda és adja át. Ez nem egy felszólító levél, hanem egy tájékoztatás arról, hogy mikor történik meg az átadás-átvétel.

**Tóthné dr. Titz Éva jegyzőt helyettesítő aljegyző:** tulajdonképpen a lakás átadása most történne meg, mert hiába adta oda a kulcsokat, de a lakás még tele volt.

**Györffy Szabolcs alpolgármester:** a levélben arra is fel lehet hívni a figyelmét, hogy nincsen kiürítve a lakás. Mindegy, hogy milyen jogcímen tartják vissza a pénzt, csak legyen vagy a festésre, vagy a szemét elszállítására.

**c.) Óvoda felújítási ügye**

**Marton Norbert képviselő:** az óvodával kapcsolatban elmondja, hogy gondok vannak, mert javítani kell sokat.

**Györffy Szabolcs alpolgármester:** a falvédő mögötti részek leomlanak, tehát azt mindenképpen le kell bontani és újra vakolni, majd festeni. A másik pedig az, hogy a nagyteremben nagy a belmagasság és stukatúros a mennyezet és oda álmennyezet kerülne.

**Marton Norbert képviselő:** a munkadíj festéssel mindennel együtt 6.000 Ft/m2 és több mint 100 m2-ről beszélnek, tehát több mint 600.000 Ft.

**Csonka Alexandra képviselő:** véleménye szerint, ha már kiköltöztek az épületből, akkor már úgy legyen megcsinálva, hogy teljesen rendbe legyen.

**Györffy Szabolcs alpolgármester:** erről kellene hozni egy határozatot, mivel ezek plusz munkák. A pályázat 12.400.000 Ft volt, de a kőműves munkák is túllépték a keretet, a festés nem volt benne, illetve az álmennyezet is plusz költségként merül fel.

**Tóthné dr. Titz Éva jegyzőt helyettesítő aljegyző:** célszerű ebben döntést hozni, mivel ez polgármesteri hatáskörben nem megoldható. Olyan döntést kell hozni, hogy a testület, felhatalmazza az alpolgármestert az óvodában lévő pótmunkák megrendelésére. A konkrét összegekről a polgármester a testületet a megvalósítást követően tájékoztatja.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**92/2019. (VIII. 29.) HATÁROZAT**

***óvoda felújítására vonatkozó pótmunkákról***

Köveskál Község Önkormányzata Képviselő-testülete az óvoda felújításával kapcsolatosan felhatalmazza az alpolgármestert a pótmunkák megrendelésére.

A konkrét összegekről az alpolgármester a megvalósulást követően tájékoztatja a testületet.

A kivitelezéshez szükséges összeget az önkormányzat a tartalék keret terhére biztosítja.

Felelős: Györffy Szabolcs alpolgármester.

Határidő folyamatos.

**d.) Útfelújítási munkálatok**

**Györffy Szabolcs alpolgármester:** folyamatos útfelújítások zajlanak, melyhez rendelt az önkormányzat dolomitot.

**Marton Norbert képviselő:** 32 m3 mennyiségű dolomit került megrendelésre és még ezen felül keletkezik a munkagép munkadíja.

**Tóthné dr. Titz Éva jegyzőt helyettesítő aljegyző:** olyan döntés szükséges, hogy a polgármester tájékoztatja a testületet, hogy az útfelújítások során költség keletkezett, mely áll 32 m3 dolomit megrendeléséből és a munkagép munkadíjából.

**Györffy Szabolcs alpolgármester:** az aljegyző asszony által összefoglalt határozati javaslatot javasolja elfogadásra.

Köveskál Község Önkormányzata Képviselő-testülete 3 igen szavazattal, ellenszavazat és tartózkodás nélkül az alábbi határozatot hozta:

**KÖVESKÁL KÖZSÉG ÖNKORMÁNYZAT**

**KÉPVISELŐ-TESTÜLETÉNEK**

**93/2019. (VIII. 29.) HATÁROZAT**

***utak felújításáról***

Köveskál Község Önkormányzata Képviselő-testülete a polgármester tájékoztatása alapján jóváhagyja, hogy az utak felújítása céljából 32 m3 dolomit került megrendelésre, továbbá jóváhagyja az ehhez kapcsolódó munkagép munkadíjának kifizetését.

Felhatalmazza a polgármestert, hogy a tartalék keret terhére történjen meg az útfelújítás költségének kifizetése.

Felelős: Györffy Szabolcs alpolgármester.

Határidő folyamatos.

**Györffy Szabolcs alpolgármester:** megköszöni a részvételt és az ülést 09:15 órakor bezárja.

K.m.f.

Györffy Szabolcs Tóthné dr. Titz Éva  
alpolgármester jegyzőt helyettesítő aljegyző